
РЕШЕНИЕ 
№ РС-641-18-022

Днес, на 27.03.2019 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
	Пламен Георгиев- Председател
	Антон Славчев - Заместник-председател
	Антоанета Георгиева - Цонкова- член
	Пламен Йоцов - член
У С Т А Н О В И :
Производството е по реда на чл.71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с №ЦУ01/С-641/20.12.2018 г. на КПКОНПИ.
Сигналът е насочен срещу Г.В.К. – общински съветник в Общински съвет – Р.
В сигнала се съдържат твърдения за това, че като общински съветник, на 27.09.2018 г. Г.К. е гласувала „за“ при приемане на Решение №193 на Общински съвет – Р., с което е дадено съгласие кметът на Община Р. да участва в извънредно Общо събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б., което се е провело на 09.10.2018г. В т.2 от посоченото решение Общински съвет – Р. упълномощава кмета на Община Р. да приеме решение за съгласуване на Бизнес-план на „Водоснабдяване и канализация“ ЕООД, гр. Б., за предоставяне на ВиК услуги на обособената територия, за регулаторния период 2017-2021 година. В Бизнес-плана е заложено увеличение на цената на водата за крайния потребител, заложени са инвестиции, като вероятно е заложено и увеличение на възнагражденията на служителите на „Водоснабдяване и канализация“ ЕООД, гр. Б. Гласувайки Решение №193 на Общински съвет – Р., в качеството си на общински съветник, К. същевременно е и служител във „Водоснабдяване и канализация“ ЕООД, гр. Б.
Към сигнала не са приложени доказателства.
Във връзка с твърденията в сигнала Комисията е изискала и с писмо, вх. №2668 от 25.01.2019г. е получила от „Водоснабдяване и канализация“ ЕООД, гр. Б. доказателства за служебното качество на Г.К. – Трудов договор №289/09.07.2020г., Трудов договор № РД-14-04/ 11.01.2011г. и допълнително споразумение от 14.03.2011г. към него, както и длъжности характеристики – 3 броя. От Постоянната комисия за противодействие на корупцията и за отнемане на незаконно придобитото имущество към Общински съвет – Р. са изискани и с писмо вх. №3113 от 31.01.2019г. са получени доказателства за служебното качество на Г.К. като общински съветник – Решение на ОИК, клетвен лист, декларации по чл.12 от ЗПУКИ (отм.). Изискани са и са предоставени и протоколи от заседания на постоянните комисии по „Бюджет, финанси, икономика, нормативна уредба, приватизация и следприватизационен контрол“ и Постоянната комисия по „Социални дейности, здравеопазване, социални грижи, образование, култура, вероизповедания, спорт и работа с младежта“, във връзка с даване на становища, предшестващи внасянето на предложение и гласуването на решение на Общински съвет – Р. № 193/ 27.09.2018г., както и Протокол №8/27.09.2018г. от редовно заседание на Общински съвет – Р., с поименното гласуване на общинските съветници.
От Областния управител на Област Б. е изискан и с писмо, вх. №ЦУ01/6615 от 25.02.2019г. е получен Протокол от проведено на 09.10.2018г. извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б., с взетите на същото решения.
Комисията служебно е извършила справки в НБД „Население“, в регистър на трудовите договори в НОИ, в Търговски регистър - по партидата на „Водоснабдяване и канализация“ ЕООД, гр. Б. и на електронната страница на дружеството.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице, с посочени две имена, длъжност и адрес.
Г.В.К. е избрана за общински съветник в Общински съвет – Р. на проведените на 25.10.2015г. местни избори за общински съветници и кметове. Същата е подписала клетвен лист на 06.11.2015г. и е подала  декларации по чл.12, т.1 и т.2 от ЗПУКИ (отм.), като в декларацията си по т.2 е декларирала участие в управителен/контролен орган на „Местна инициатива за зелен туризъм в Р.“ и частен интерес към дейността на „***“ ЕООД и Н.Х.К. К. е подала и 3 декларации до Общински съвет – Р. по чл.12, т.4, с които е декларирала частен интерес по конкретен повод, както следва: на 28.01.2016г. във връзка с предложение № 61-00-10/ 13.01.2016г., на 25.05.2016г. във връзка с предложение №61-00-207 от 16.05.2016г. и на 30.03.2017г. във връзка с доклад № 61-00-76 от 15.03.2017г.
При проверка на страницата на Община Р. се установява, че Г.В., като общински съветник в Общински съвет – Р., мандат 2015-2019г. е член на постоянните комисии по „Бюджет, финанси, икономика, нормативна уредба, приватизация и следприватизационен контрол“ /ПК БФИНУПСПК/ и по „Социални дейности, здравеопазване и социални грижи, образование, култура, вероизповеданията, спорта и работа с младежта“ /ПК СДЗСГОКВСРМ/ към Общински съвет - Р.
От представени по преписката доказателства от „Водоснабдяване и канализация“ ЕООД, гр. Б., за служебното качество на Г.К. е видно, че същата е назначена на работа по Трудов договор №289/09.07.2010г. на длъжност „Технически ръководител – инкасо в район Р.“ със срок на изпитване 6 месеца. Трудовото й правоотношение с дружеството е станало безсрочно по Трудов договор № РД-14-04/11.01.2011г., а с допълнително споразумение от 14.03.2011г. към него, К. е преназначена на длъжност „Организатор продажби и инкасо “, която длъжност заема и до днес. 
От събраните по преписката доказателства е видно, че на свое заседание Общински съвет – Р. е приел Решение №193 по Протокол №8 от 27.09.2018г., с което е дал съгласие кметът на Община Р. да участва в извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б. на 09.10.2018г. В т.2 от посоченото решение Общински съвет – Р. упълномощава кмета на Община Р. да приеме решение за съгласуване на Бизнес-план на „Водоснабдяване и канализация“ ЕООД, гр. Б., за предоставяне на ВиК услуги на обособената територия, за регулаторния период 2017-2021 година. Г.К. е гласувала „за“ приемане на решението.
От представените по преписката протоколи от заседания на постоянните комисии към Общински съвет – Р. по „Бюджет, финанси, икономика, нормативна уредба, приватизация и следприватизационен контрол“ от 17.09.2018г. и по „Социални дейности, здравеопазване и социални грижи, образование, култура, вероизповеданията, спорта и работа с младежта“ от 20.09.2018г. е видно, че като член на същите Г.К. е участвала в заседанията и е гласувала „за“ направеното от кмета на Община Р. предложение с Доклад №61.00-266/12.09.2018г. относно даване на съгласие кметът да участва в извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б. на 09.10.2018г. и упълномощаването му да приеме решение за съгласуване на Бизнес-план на „Водоснабдяване и канализация“ ЕООД, гр. Б., за предоставяне на ВиК услуги на обособената територия, за регулаторния период 2017-2021 година. 
От представен по преписката Протокол от проведеното на 09.10.2018 г. извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б. е видно, че същото е председателствано от Областния управител на Област Б., Председател на Общото събрание на асоциацията и представител на държавата, съгласно разпоредбите на чл.198е, ал.1, т.1 от Закона за водите /ЗВ/. Кметът на Община Р. е участвал в заседанието, като от процентното разпределение на присъстващите с право на глас е видно, че същият е с 4,82% право на глас от гласовете в Асоциацията по ВиК. Общото събрание е приело три решения, за които кметът на Община Р. е гласувал „за“, както следва:
Решение №1- Приема да бъде сключено Допълнително споразумение № 1 към Договор за стопанисване, поддържане и експлоатация на ВиК системите и съоръженията и предоставяне на водоснабдителни и канализационни услуги, сключен на 18.04.2016г., в сила от 01.06.2016г., между страните Асоциация по ВиК на обособената територия, обслужвана от „Водоснабдяване и канализация“ ЕООД, гр. Б. и оператора „Водоснабдяване и канализация“ ЕООД, гр. Б. и упълномощава Председателя на Асоциацията да го подпише от името на асоциацията. 
Сключването на Допълнително споразумение №1 към Договора от 18.04.2016г. е във връзка с промяна на границите на обособената територия, обслужвана от „ВиК“ ЕООД- Б., чрез присъединяването на Община П.
Решение №2- Съгласува Бизнес план на „Водоснабдяване и канализация“ ЕООД, гр. Б. за предоставяне на ВиК услуги на обособената територия, за регулаторния период 2017-.2021 г., с включени териториите на Община П. и Община С.
С Решение № САП-14 от 09.08.2017г. Комисията за енергийно и водно регулиране /КЕВР/ е спряла производство по одобряване на Бизнес плана на ВиК оператора „Водоснабдяване и канализация“ ЕООД, гр. Б., приет от Общото събрание, проведено на 18.07.2016г. Във връзка с това, дружеството е изготвило нов Бизнес план за регулаторния период 2017-2021 година, с включени териториите на община П. и Община С., внесен за одобрение на 29.08.2018г. Същият предвижда операторът „Водоснабдяване и канализация“ ЕООД, гр. Б. да започне предоставянето на ВиК услуги на територията на община С. от 01.01.2019г. и на територията на Община П. от 01.01.2020 година. С Бизнес плана се предвижда и увеличение на цената на услугите в рамките на 20-30% от действащите цени, като според предложението „Водоснабдяване и канализация“ ЕООД, гр. Б. има едни от най-ниските комплексни цени на ВиК услуги.
Решение №3 – Препоръчителният размер на вноската на държавата в бюджета на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б. за 2019г. да бъде в размер на 15 000 лева.
Предложението за препоръчителния размер на вноската на държавата е направено от Областния управител на Област Б. Бюджетът на Асоциацията се съставя въз основа на планираните годишни разходи, необходими за нормалното й функциониране по Закона за водите и Правилника за организацията и дейността на асоциациите по ВиК /Правилника/. Съгласно чл.20, ал.3 от Правилника, Общото събрание приема решение за определяне на препоръчителния размер на вноската на държавата в бюджета на Асоциацията за следващата година, с оглед, въз основакато въз основа на така предложения препоръчителен размер на вноската на държавата се определят и вноските на общините в бюджета на Асоциацията, съобразно процентното съотношение на гласовете на членовете й в Общото събрание.
От справка в Търговски регистър е видно, че „Водоснабдяване и канализация“ ЕООД, град Б., ЕИК ***, е с едноличен собственик на капитала Министерство на регионалното развитие и благоустройството и управител Р.Н.Д.
Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет – Р. Г.В.К. е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ. 
Съгласно разпоредбата на чл.33, ал.1 от ЗМСМА, общинският съветник има право да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, да участва в обсъждането и решаването на всички въпроси от компетентността на съвета, да отправя питания към кмета. За времето, необходимо за изпълнение на задълженията му, общинският съветник ползва неплатен служебен отпуск, който се признава за трудов стаж, съгласно чл.34, ал.3 от ЗМСМА.
„Водоснабдяване и канализация“ ЕООД, гр. Б., ЕИК ***, е създадено на основание чл.1, ал.1 от Закона за образуване на еднолични търговски дружества с държавно имущество, като самостоятелно юридическо лице по реда на Търговския закон. Съгласно чл.8 от Правилника за реда за упражняване правата на държавата в търговските дружества с държавно участие в капитала, правата на държавата в капитала на дружеството се упражняват от съответния министър, в случая от министъра на регионалното развитие и благоустройството. Той избира и освобождава управителя на дружеството, който се явява орган на управление на едноличното дружество с ограничена отговорност. С Решение на Министъра на регионалното развитие и благоустройството по Протокол № ТЗ-65 от 03.09.2014г. за управител на дружеството е избрана Р.Н.Д.
От събраните по преписката доказателства се установи, че като общински съветник в Общински съвет – Р., Г.К. е участвала в проведеното на 27.09.2018г. заседание на общинския съвет и е гласувала „за“ при приемане на Решение №193 по Протокол №8 от 27.09.2018г., с което общинският съвет е дал съгласие кметът на Община Р. да участва в извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б. на 09.10.2018г. и е упълномощил кмета на Община Р. да приеме решение за съгласуване на Бизнес-план на „Водоснабдяване и канализация“ ЕООД, гр. Б., за предоставяне на ВиК услуги на обособената територия, за регулаторния период 2017-2021 година. К. е участвала и в заседанията на постоянните комисии към Общински съвет – Р. по „Бюджет, финанси, икономика, нормативна уредба, приватизация и следприватизационен контрол“ на 17.09.2018 г. и по „Социални дейности, здравеопазване и социални грижи, образование, култура, вероизповеданията, спорта и работа с младежта“ на 20.09.2018г. и е гласувала „за“ направеното от кмета на Община Р. предложение с Доклад №61.00-266/12.09.2018г. С тези си действия К., като лице, заемащо висша публична длъжност, по смисъла на чл.6, ал.1, т.32 от ЗПКОНПИ, е упражнила свои правомощия по служба.
Следователно, налице са два от елементите от състава на конфликт на интереси по чл.52 от ЗПКОНПИ - лице, заемащо висша публична длъжност и упражнени от него правомощия по служба. Не е налице, обаче, третият елемент - наличието на релевантен частен интерес за Г.К. или за свързано с нея лице от упражнените от нея правомощия по служба.
Това е така, тъй като от прегледа на гласуваното от Общинския съвет Решение №193 от 27.09.2018г., на гласувания от постоянните комисии към Общински съвет – Р. Доклад №61.00-266/12.09.2018г. на кмета на общината, както и от анализа на приетите на проведеното на 09.10.2018г. извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б., решения, е видно, че никъде в тях не е заложено и не се коментира увеличение на възнагражденията на служителите на „Водоснабдяване и канализация“ ЕООД, гр. Б., от което следва, че не е налице частен интерес за К. от упражнените от нея правомощия като общински съветник. 
Не се установи да са налице и икономически зависимости между Г.К.а и „Водоснабдяване и канализация“ ЕООД, гр. Б., водещи до обоснован извод за наличие на частeн интерес, които да пораждат основателни съмнения в нейната безпристрастност и обективност, при изпълнение на служебните й задължения по отношение на търговското дружество. При липсата на икономически зависимости, не е налице свързаност по смисъла на §1, т.15, б.“б“ от ДР на ЗПКОНПИ между К. и търговското дружество. Аргумент в тази насока е и обстоятелството, че Г.К. не е член на управителен орган на дружеството, нито е съдружник в същото. На следващо място, наличието на трудово правоотношение, само по себе си, не поставя дружеството в зависимост от служителя, доколкото възложеното правоотношение може да бъде прекратено при наличието на ясно формулирани в трудовия му договор предпоставки. Този извод се споделя и от съдебната практика (Решение №4919 от 09.04.2013г. на ВАС по адм. дело №14435/2012г.; Решение №9973 от 03.07.2013г. на ВАС по адм. дело №1315/2013г. и др.) 
Липсата на релевантен частен интерес при упражняване на правомощие по служба от лице, заемащо висша публична длъжност, води до липсата на конфликт на интереси.
Водена от горното и на основание чл.74, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество
РЕШИ:
НЕ УСТАНОВЯВА конфликт на интереси по отношение на Г.Д.К. с ЕГН***– общински съветник в Общински съвет – Р. и лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че е гласувала Решение №193 по Протокол №8 от 27.09.2018г. на Общински съвет – Р., с което общинският съвет е дал съгласие кметът на Община Р. да участва в извънредно заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ЕООД, гр. Б. на 09.10.2018г. и е участвала в заседания на постоянните комисии по „Бюджет, финанси, икономика, нормативна уредба, приватизация и следприватизационен контрол“ на 17.09.2018г. и по „Социални дейности, здравеопазване и социални грижи, образование, култура, вероизповеданията, спорта и работа с младежта“ на 20.09.2018г. и е гласувала „за“ направеното от кмета на Община Р. предложение с Доклад №61.00-266/12.09.2018г., поради липса на частен интерес, неин или на свързано с нея лице по смисъла на §1, т.15 от Допълнителните разпоредби на ЗПКОНПИ. 
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
Препис от решението да се изпрати, ведно с цялата административна преписка на Окръжна прокуратура – Б., с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Председател:……………………………../Пламен Георгиев/
Заместник - председател:………………/Антон Славчев/
Член:………………………………………/Антоанета Цонкова/
Член:…………………...……………....…./Пламен Йоцов/

Име на документа                                                                                                                                               /
image1.jpg




